Sósōō mod a wú, təge ai é mod ǎnɔŋ dɔ́ anə́ dzam; mim̀bəmbə mí bod myátsīgi, təge ai é mod ǎ kəə dís, myátsīgi á mətóm. 2Vədá, evúvoe ényiŋ yâzu, ńdɔ̄ fə̄ bâyi bómbo á myə̄ə̄ŋ á mədzogóbó mábán, ébá báwulu tə́tə̄lə́. 3M̀fág wáán, súbúgán ánē, ǎ bɔ́n bə́ mīníngá məngaŋ, mvɔŋ bibɔn ai ebamba. 4Zá myākpə́gələ, zá myāndami anyu á nyɔ́l, mí tálagǎn fə abuí óyə̄m ? Mǐ sə́ bɔ́n mətsamaná ai mvɔŋ mədugán a ? 5Myǎwɔ́bɔ̄ ndóan á bílé bilǒn á sī, á miǹtǔd bílé mísə̄ á sí; myǎtúnī bɔ́ngɔ́ á mīḿbígílí, á mim̀bǎn mə́kɔ́g. 6Biděn bí ngɔ̌g yā ḿbīgílí, ngab dzoe nyílī, ńdzɔ̄ fə nyílī, é ngab dzoe ! Éyə waswé mə̄ndím mə ngid móe étēde, o váāg fə mətúnuŋa móé ! Dzé yávɔ́li ma étēde ? 7Á ńkōl yā wákə̄ á yób étēde, o ngákə kom ádzogóbó dóe, ńdɔ̄ fə wǎbɛ́d wé nə́ wakə və́ mə̄túnuŋa. 8Á mvús m̀bɛ́ ai ǹka ḿbɛ́, ó ngāfudi ndəm dzoe. Owé, o ngákə oyǎb ai ma nə́ wakə tə́bə̄ ńsɔ̄ zud; o ngábɛ́d á yób étēde, ńdɔ o ngánéne adzogóbó dóe; ḿból wādiŋ adzogóbó dábán, ńdɔ hḿ ó ngābi ai mɔ́, o fɔmbɔ́ fə ǹsɔ́ wábán ai mís. 9O ngákə m̀bíl ábə̄ Mélek ai m̀bɔ́n, o ngákúb álabínda woe, o lomó bod bóe oyǎb, o lómó bɔ̄ a kələ kwí á ndoŋ bəwú. 10Ai abuí zěn dóē tē, ńdɔ o ngátəg, və təge wóg anə́ wādzó nâ: "Afidí lə́ man!" Wɔ́ wóe wádūgan mǎn bɔ̌ ábīm ákáb, wǎmēn təgě fə ai məlunga ! 11Zá hḿ bēn fɔ̄ɔ̄ ō ngámbáda, wa təge ai nyé sósōó ? M̀fág wáma, wá ndzí kig ma və́ áfōlā á ńnə̄m wóe, ma nâ, ǹtíé anə́ mə̄ ngátɔbɔ təgě fə bɔ dzóm, dzé wayi ma mbáda ai dzɔ́ ? 12Ńdɔ̄ hḿ ma mǎyi yédan "sósōó" woe. mim̀bɔán míe mí nə təge ai m̀fí ziŋ.